ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Ιουλίου 2011 για τη διόρθωση της απόφασης 2010/152/ΕΕ περί εξαιρέσεως από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό Ε(2011) 5139] (Το κείμενο στην πολωνική γλώσσα είναι το μόνο αυθεντικό) (2011/447/EE) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (1), και ιδίως το άρθρο 7 παράγραφος 4, Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, σχετικά με τη χρηματοδότηση της κοινής γεωργικής πολιτικής (2), και ιδίως το άρθρο 31, Ύστερα από διαβούλευση με την επιτροπή των γεωργικών ταμείων, Εκτιμώντας τα ακόλουθα: (1) Με την απόφαση 2010/152/ΕΕ (3), η Επιτροπή απέκλεισε από τη χρηματοδότηση της Ευρωπαϊκής Ένωσης ενισχύσεις συνολικού ύψους 279 794 442,15 πολωνικών ζλότι (εφεξής PLN) και 25 583 996,81 ευρώ, και συγκεκριμένα 180 448 032,62 PLN που επιβαρύνουν την Πολωνία για μέτρα αγροτικής ανάπτυξης που έχουν σχέση με την έκταση κατά την περίοδο προγραμματισμού 2000-2006. Ωστόσο, στο παράρτημα της εν λόγω αποφάσεως αναφέρεται εσφαλμένως ότι η συνδρομή αυτή θα έπρεπε να καταλογισθεί στη θέση του προϋπολογισμού 6701«Εκκαθάριση των λογαριασμών ΕΓΤΕ - Έσοδα για ειδικό προορισμό (αριθμητικά στοιχεία εσόδων για ειδικό προορισμό)». Αλλά, δεδομένου ότι η εν λόγω διόρθωση αφορούσε στις δαπάνες βάσει του Προσωρινού Μέσου Αγροτικής Ανάπτυξης (ΠΜΑΑ), θα έπρεπε να είχε καταλογισθεί στη θέση προϋπολογισμού 6500«Δημοσιονομικές διορθώσεις στο πλαίσιο των διαρθρωτικών ταμείων, του Ταμείου Συνοχής και του Ευρωπαϊκού Ταμείου Αλιείας». (2) Δυνάμει του άρθρου 11 παράγραφος 4 του κανονισμού (ΕΚ) αριθ. 885/2006 της Επιτροπής, της 21ης Ιουνίου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1290/2005 του Συμβουλίου σχετικά με τη διαπίστευση των οργανισμών πληρωμών και άλλων οργανισμών και την εκκαθάριση των λογαριασμών του ΕΓΤΕ και του ΕΓΤΑΑ (4), τα ποσά που αποκλείονται από τη χρηματοδότηση της Ένωσης αφαιρούνται από τις μηνιαίες πληρωμές για τις δαπάνες που πραγματοποιούνται κατά τον δεύτερο μήνα που έπεται της απόφασης όσον αφορά το ΕΓΤΕ. Επομένως, το ποσό των 180 448 032,62 PLN μετατράπηκε σε ευρώ βάσει της συναλλαγματικής ισοτιμίας της 29ης Απριλίου 2010, ανερχόμενης σε 46 087 919,86 ευρώ. (3) Δυνάμει του άρθρου 5 του κανονισμού (ΕΚ) αριθ. 27/2004 της Επιτροπής, της 5ης Ιανουαρίου 2004, για τις μεταβατικές λεπτομέρειες της εφαρμογής του κανονισμού (ΕΚ) αριθ. 1257/1999 του Συμβουλίου σχετικά με τη χρηματοδότηση από το ΕΓΤΠΕ - Τμήμα Εγγυήσεων των μέτρων αγροτικής ανάπτυξης για τη Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία (5), οι αποφάσεις της Επιτροπής που αφορούν την αγροτική ανάπτυξη στην Πολωνία εκφράζονται σε ευρώ. Επομένως, οι διορθώσεις που αφορούν το πρόγραμμα ΠΜΑΑ, οι οποίες στις αποφάσεις εκφράζονται σε εθνικά νομίσματα, πρέπει να μετατραπούν σε ευρώ. Η μετατροπή γίνεται με βάση τη μέση συναλλαγματική ισοτιμία του οικονομικού έτους για τις δαπάνες ΠΜΑΑ που υπόκεινται σε διόρθωση. Σύμφωνα με τη μεθοδολογία αυτή το ποσό των 180 448 032,62 PLN, που αποτελεί διόρθωση των δαπανών ΠΜΑΑ για τα οικονομικά έτη 2005, 2006 και 2007, ανέρχεται στα 46 430 682,69 ευρώ. (4) Κατόπιν των ανωτέρω η απόφαση 2010/152/ΕΕ πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Όλες οι καταχωρίσεις στο παράρτημα της απόφασης 2010/152/ΕΕ που αφορούν την Πολωνία αντικαθίστανται από εκείνες που ορίζονται στο παράρτημα της παρούσας απόφασης. Άρθρο 2 Για λόγους λογιστικής καταχώρησης, η Πολωνία δηλώνει το ποσό ύψους 46 087 919,86 για την επιστροφή στη θέση του προϋπολογισμού 6701«Εκκαθάριση των λογαριασμών ΕΓΤΕ - Έσοδα για ειδικό προορισμό». Εντολή είσπραξης της Επιτροπής για ποσό ύψους 46 430 682,69 ευρώ προκειμένου να γίνουν οι δημοσιονομικές διορθώσεις που αφορούν το ΠΜΑΑ από τη γραμμή προϋπολογισμού 6500«Δημοσιονομικές διορθώσεις στο πλαίσιο των διαρθρωτικών ταμείων και του Ταμείου Συνοχής και το Ευρωπαϊκό Ταμείο Αλιείας». Άρθρο 3 Η παρούσα απόφαση απευθύνεται στη Δημοκρατία της Πολωνίας. Βρυξέλλες, 20 Ιουλίου 2011.

[Source: multi_eurlex | Tokens: 4091]